የህወሓት ትግል ለዛሬው የኢትዮጵያ ሁለንተናዊ እድገት መሰረት ሆኗል – የተለያዩ አገራት መሪዎች
– በመቀሌ ከተማ በተካሄደው የህዝባዊ ወያነ ሓርነት ትግራይ /ህወሓት/ 40ኛ ዓመት የምስረታ በዓል ላይ የተለያዩ አገራት እና መንግስታት መሪዎች ተገኝተዋል።በበዓሉ ላይ የተገኙት የሱዳን ፕሬዝዳንት ኦማር ሀሰን አል በሽር ባደረጉት ንግግር፥ ሀገሪቱ የያዘችው ልማታዊ፣ ዴሞክራሲያዊ እና ህዝብን መሰረት ያደረገ አስተዳደር እጅግ የሚደነቅ ነው ብለዋል።በታጋዮች የተከፈለው መስዋዕትነት የሚያኮራ ነው ያሉት ፕሬዚዳንት አል በሽር፥ የቀድሞው ጠቅላይ ሚኒስትር አቶ መለስ ዜናዊ ህልም እና ታላቅነትን አንስተዋል።የሱዳን ህዝብና መንግስትም ሀገሪቱ ለምታከናውናቸው ዘርፈ ብዙ እንቅስቃሴዎች ድጋፋቸውን እንደሚያደርጉም ነው ፕሬዚዳንቱ የጠቀሱት።የሩዋንዳው ፕሬዚዳንት ፖል ካጋሜ በበኩላቸው፥ ኢትዮጵያ ሰላሟን አስጠብቃ ወደ ልማት ጎዳና እየሄደችበት ያለው መንገድ የሚደነቅ መሆኑን አንስተዋል።ሀገሪቱ መካከለኛ ገቢ ካላቸው ሀገራት ተርታ ለመሰለፍ የምታደርገው ጎዞ እንዲሁም ታላላቅ ፕሮጀክቶችን በራሷ አቅም ለመገንባት በቁርጠኝነት መነሳቷም እንደ ትልቅ ተምሳሌት የሚወሰድ መሆኑን ገልፀዋል።ሩዋንዳ ከኢትዮጵያ ጋር በወንድማማችነት መስራት በመቻሏ እጅግ ደስተኛ መሆኗንም ነው ፕሬዚዳንት  ካጋሜ የተናገሩት።የሶማሊያው ፕሬዚዳንት ሀሰን ሼህ ሙሀመድ ደግሞ ኢህአዴግ እና ህወሓት የሰሩት ታሪክ የዛሬይቱን ኢትዮጵያ መፍጠሩን ጠቅሰዋል።በዚህም ታሪክ መላው አፍሪካ የኮራ መሆኑን የገለጹት ፕሬዝዳንቱ፥ ህዝቦቿ አንድ የሆነች ኢትዮጵያን በመፍጠርና ዘላቂ ሰላምና መረጋጋት በማረጋገጥ ታሪክ ሰርቷል ብለዋል።በሶማሊያ የችግር ጊዜ ቀድማ የምትገኘው ኢትዮጵያ ነች፤ ይህ ደግሞ አንድ ጎረቤት ሀገር ለሌላው የሚሰጠው ትልቅ ስጦታ በመሆኑ እንኮራለን ነው ያሉት ፕሬዚዳንቱ።ሶማሊያ እና ኢትዮጵያ ብዙ በጥሩ የሚነሳ ታሪክ ባያሳልፉም ዛሬ ግን አብሮ የሚሰሩበት መንገድ ላይ መሆናቸውንም ነው ፕሬዝዳንት ሀሰን ሼህ ሙሀመድ የጠቆሙት።በከባድ መስዋዕትነት ኢትዮጵያ ሰላማዊ፣ ዴሞክራሲያዊና ተከታታይ እድገት ማስመዝገብ ጀምራለች ያሉት ደግሞ የኡጋንዳው ጠቅላይ ሚኒስትር ሩሃካና ሩጉንዳ ናቸው።ሀገሪቱ አሁን ለደረሰችበት እድገት የቀድሞው ጠቅላይ ሚኒስትር አቶ መለስ ዜናዊን አስተዋፅኦ ያነሱት ጠቅላይ ሚኒስትር ሩሃካና፥  ህወሓት ያሳለፈውን ውጣ ውረድና በአሁኑ ወቅት ኢህአዴግ የትግሉን አላማ እውን ለማድረግ እያከናወናቸው ያሉ ተግባራትን አድንቀዋል።የጂቡቲው ጠቅላይ ሚኒስትር አብዱልቃድር ካሚል ሙሀመድ በበኩላቸው፥ ኢትዮጵያ አሁን እያስመዘገበችው ያለው ሁለንተናዊ እድገት በሀገር ውስጥም ሆነ በአለማቀፉ ማህበረሰብ ዘንድ እውቅና እየተሰጠው መሆኑን አንስተዋል።ለዚህም ህወሓት /ኢህአዴግ ያበረከተው አስተዋፅኦ የደም ዋጋ የተከፈለበት መሆኑን ነው የገለጹት።የኢትዮጵያና ጂቡቲ ህዝቦች ወንድማዊ ግንኙነት በኢኮኖሚያዊ፣ ማህበራዊና ፖለቲካዊ መስኮች አሁንም ተጠናክሮ መቀጠሉንም ጠቅላይ ሚኒስትሩ ጠቁመዋል።የአፍሪካ ህብረት ኮሚሽን ሊቀመንበር ዶክተር ኒኮሳዛና ዲላሚኒ ዙማም በትናንትናው እለት የ40 ታጋዮች አፅም ባረፈበት ወቅት፥ የተሰዉ የህወሓት ታጋዮች ክቡር የሀገር ፍቅር የታየበት ታላቅ መስተዋዕትነት መክፈላቸውን እንደተረዱ ገልጸዋል።የአፍሪካ መዲናዋ ኢትዮጵያ በአሁኑ ወቅት በአህጉሪቱ ሰላምና አንድነት እንዲረጋገጥ እንዲሁም ኢኮኖሚያዊ፣ ማህበራዊና ፖለቲካዊ ትብብር እንዲኖር እያደረገችው ያለውን  አስተዋፅኦም አድንቀዋል።ሀገሪቱ በዚህ አመት በምታካሂደው ሀገራዊ ምርጫም የሴቶችን ተሳትፎ ለማሳደግ ከፍተኛ ስራ መስራቷን አመልክተዋል።(ኤፍ.ቢ.ሲ)